b'\n_START_ARTICLE_\nBahreino \xc4\xaflanka\n_START_PARAGRAPH_\nBahreino \xc4\xaflanka\xc2\xa0\xe2\x80\x93 nedidel\xc4\x97 \xc4\xaflanka Persijos \xc4\xaflankoje, rytin\xc4\x97je Saudo Arabijos pakrant\xc4\x97je, atskirta Kataro pusiasalio. Ji supa Bahreino salas. Per vakarin\xc4\x99 Bahreino \xc4\xaflankos dal\xc4\xaf eina Karaliaus Fahdo tiltas, kuris jungia Saudo Arabij\xc4\x85 su Bahreinu.\n_START_SECTION_\nBio\xc4\xafvairov\xc4\x97\n_START_PARAGRAPH_\nBahreino \xc4\xaflankos Havaro salos, kurios yra Kataro pakrant\xc4\x97je, nuo 1997\xc2\xa0m. yra saugomos Ramsaro konvencijos. Salose gyvena Sokotros kormoranai. Pagrindin\xc4\x97je Havaro saloje gyvena ma\xc5\xbeos baltojo orikso ir d\xc5\xbeeirano bandos._NEWLINE_Bahreino \xc4\xaflankos vanden\xc5\xb3 temperat\xc5\xabra prie krant\xc5\xb3 b\xc5\xabna nuo 14 iki 35\xc2\xb0C, vandens druskingumas (10%) yra didesnis lyginant su kitais Persijos \xc4\xaflankos vandenimis. \xc4\xaelankoje ties Bahreinu yra j\xc5\xabr\xc5\xb3 \xc5\xbeoli\xc5\xb3, koralini\xc5\xb3 rif\xc5\xb3, dumbli\xc5\xb3 ir mangrovi\xc5\xb3 kr\xc5\xabmyn\xc5\xb3. \xc5\xa0ios vietov\xc4\x97s yra prieglobstis bestuburiams, \xc5\xbeuv\xc5\xb3 jaunikliams ir diugoniams.'